b'\n_START_ARTICLE_\nMentor (literarna revija)\n_START_PARAGRAPH_\nRevija Mentor od leta 1979 izhaja petkrat letno. Izdaja jo Javni sklad RS za kulturne dejavnosti, financira pa jo Ministrstvo za kulturo RS, z manj\xc5\xa1im dele\xc5\xbeem pa tudi naro\xc4\x8dniki revije. Prvenstveno je namenjena uveljavljajo\xc4\x8dim se avtorjem. Prve letnike je uredil Peter Bo\xc5\xbei\xc4\x8d kot glavni urednik in Dragica Breskvar kot odgovorna urednica, od leta 1992 jo ureja Dragica Breskvar.\n_START_SECTION_\nKoncept\n_START_PARAGRAPH_\nRevija poleg literarnih besedil objavlja literarne kritike (poudarek na prvencih in samozalo\xc5\xbeni\xc5\xa1kih izdajah), reporta\xc5\xbee in poro\xc4\x8dila o literarnih dogodkih po Sloveniji in tudi v tujini, gledali\xc5\xa1kih, plesnih in drugih prireditvah, prevode (predvsem mladih prevajalcev), intervjuje, dnevnike, eseje. Posebna rubrika Najstnik/Najstnica je posve\xc4\x8dena mladim ustvarjalcem na O\xc5\xa0 in S\xc5\xa0, oceni \xc5\xa1olskih glasil, \xc5\xa1oli kreativnega pisanja, ki jo vodi Goran Gluvi\xc4\x87, ter napotkom za branje.'